text: 1Tukuy kay simikunatan Diosqa rimarqan: 2Ñoqan Señor Diosniyki kani, Egipto suyupi kamachi kasqaykimanta horqomuqniyki. 3Aman ñoqamanta wak dioskunayoqchu kanki. 4Aman ima idolotapas, ima rikch'aytapas ruwakunkichu, hanaq pachapi kaqman rikch'akuqtapas, kay pachapi kaqman rikch'akuqtapas, kay pachaq ukhun unupi kaqman rikch'akuqtapas. 5Aman chaykunaman k'umuykukunkichu, amallataq chaykunata yupaychankipaschu, ñoqa Señor Diosniykiqa sienteq Diosmi kani. Ñoqan cheqnikuwaqniy tayta-mamakunata huchallikusqankumanta muchuchini, hinallataq wawankunatapas, nietonkunatapas, nietonkuq wawankunatapas. 6Munakuwaqniykunata, kamachikuyniykunata hunt'aqkunatan ichaqa waranqa miraykama munakushallanipuni. 7Aman sutiyta mana allinpaq hoqarinkichu, ñoqa Diosniyki Señor Diosqa mana allinpaq sutiyta hoqariqtaqa manan hinallatachu qhawasaq. 8Samana p'unchayta yuyariy ñoqapaq t'aqanaykipaq. 9Soqta p'unchaymi llank'anki, tukuy ima ruwanaykitapas ruwanki, 10qanchiskaq p'unchaymi ichaqa ñoqa Diosniyki Señor Diospaq t'aqasqa samana kanqa. Aman chaypiqa ima ruwanatapas ruwankichischu, qanpas, churiykipas, ususiykipas, qhari kamachiykipas, warmi kamachiykipas, uywaykipas, llaqtaykipi tiyaq wak llaqtayoqpas. 11Soqta p'unchaypin ñoqa Señor Diosqa ruwarqani hanaq pachata kay pachatawan, lamar-qochata, chaykunapi lliw imaymana kaqkunatawan, qanchiskaq p'unchaypitaqmi samarqani, chaymi ñoqaqa samana p'unchayta samincharqani hinaspa sapaqcharqani. 12Taytaykita mamaykita sumaqta respetay, ñoqa Diosniyki Señor Dios, qanman qosqay hallp'api unayta kawsanaykipaq. 13Aman pitapas wañuchinkichu. 14Aman wasanchankichu. 15Aman suwakunkichu. 16Aman runamasiykita llullakuspa tumpankichu. 17Aman munapayankichu runamasiykiq wasinta, warminta, qhari kamachinta, warmi kamachinta, toronta, asnonta, runamasiykiq imantawanpas, nispa. 18Llapa Israel runakunan q'aqyaqeykunatapas pututu waqaytapas uyarirqanku, lliphllikiykunata q'osñiq pakasqan orqotapas rikurqanku, chaymi paykunaqa mancharikuspanku karullapi sayaykurqanku. 19Moisestataq nirqanku: –Qanlla rimapayawayku, ñoqaykutaq uyarisqaykiku, Dios ichaqa ama ñoqaykuman rimaykuwachunkuchu paqtan wañuykuman, nispa. 20Chaymi Moisesqa llaqtata nirqan: –Ama mancharikuychischu. Diosqa probanasuykichispaqmi payta manchakunaykichispaqwanmi hamun, ahinapin mana huchallikunkichischu, nispa. 21Karullapi Israel runakuna kashanankamataq Moisesqa Diospa kashasqan tutayaq phuyuman asuykurqan. 22Señor Diosmi Moisesta nirqan: –Israel runakunata niy: Qankunan rikurqankichis imaynatachus qankunaman hanaq pachamanta rimaykamusqayta. 23Aman ñoqata hina yupaychawanaykichispaq qorimanta qolqemanta dioskunata ruwakunkichischu. 24Adobemantan altarta ruwapuwankichis, chay patapin haywawankichis ruphachina sacrificiota, sumaq kawsay sacrificioykichiskunatapas, ovejaykichiskunatapas, wakaykichiskunatapas. Mayneqkunapichus yupaychawanaykichista munasaq, chaymanmi hamuspay saminchasqaykichis. 25Rumi altartataqchus sayarichipuwankichis chayqa, aman thupasqa rumiwanchu perqapuwankichis, thupanawan thupaqtiykichisqa manañan ñoqapaq hinachu kanman. 26Aman altarniyqa gradasniyoqchu kanqa, chayninta wichaqtiykichis ama p'enqayniykichis rikhurinanpaq, nispa.